Darujte srce akciji „Pravi put“ simbolična je poruka Doma za odgoj djece i mladeži Split i članova Lions kluba Dioklecijan, koji su u ponedjeljak navečer u dvorani u Lori okupili veliki broj uzvanika, koji su došli podržati ovu akciju i dati svoj doprinos pri uređenju te stambene jedinice. Humanitarna akcija započela je prije tri mjeseca, a prikupljeni iznos donirat će se Domu za odgoj djece i mladeži na Brdima.

- Drago mi je što su se sugrađani u velikom broju odazvali akciji, a novac ćemo iskoristiti za uređenje Doma. Kupit ćemo namještaj, obnoviti postojeće stanje, te kupiti električne uređaje za stan u kojem će moći boraviti do šest mladih ljudi - kazao nam je Edin Nurkić, voditelj Odjela stručno-odgojnog rada Doma za odgoj djece i mladeži, a ovoj hvale vrijednoj akciji pridružio se i Ivo Smrke, član Lions kluba i jedan od organizatora ove večeri.

- Nadam se da ćemo prikupiti što više sredstava, kako bi obnovili prostorije Doma. Osim novčanih sredstava, moći će se donirati pokućstvo, električni uređaji i sve što smatrate da će pridonijeti kvaliteti života mladih - kazao je.

Prisutni su bili i članovi Udruge „MoSt“, na čelu s ravnateljicom Đordanom Barbarić, a akciji se rado odazvala i Aida Batarelo, kandidatkinja za gradonačelnicu našega grada.

- Humanitarna akcija je ona vrijednost u društvu građana prema onima kojima je pomoć potrebna, u ovom slučaju štićenicima Doma za odgoj djece i mladeži. Gradski kotar Brda, ujedno je i moj kvart, te mi je zadovoljstvo učestvovati i dati doprinos za djecu i mlade kojima je pomoć svake vrste dobrodošla - kazala je Aida Batarelo te dodala kako joj je drago da su sugrađani prepoznali vrijednost akcije, odazvavši se u velikom broju.

Za štimung su bile zadužene skupine Flystones i Juxebox, te pjevač Giuliano, koji su svojim nastupom doprinijeli atmosferi i prikupljanju novčanih sredstava. U publici su bili i neki od štićenika, koji su posebno zahvalni svima koji su učestvovali u donaciji.